Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 692/13/4404	Nové Zámky, 20.5.2014
EEČ : 2-33-68-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Ako otec  XXXXX, narodeného XXXXX bol rozsudkom Okresného súdu XXXXX,  spisovej značky  11  C 202/94 zo dňa 24.01.1995   povinný prispievať  na  jeho výživu  mesačne sumou  19,92 €,   vždy do 15. dňa  toho  - ktorého mesiaca vopred,  k rukám matky XXXXX, bytom  XXXXX, XXXXX, ktorý rozsudok v časti o výživnom  bol zmenený viackrát,   naposledy  rozsudkom Okresného súdu  XXXXX,  spisovej značky 7 P 203/2010 - 35  zo dňa 15.11.2010,  v časti o výživnom tak, že výživné sa zvyšuje  zo sumy 116,18 €  na  133,00 € mesačne od 01.11.2010,   vyživovaciu povinnosť  si  neplní pravidelne mesačne,  čím za obdobie od 01.10.2013  do 31.01.2014   vznikol na výživnom dlh v sume  532,00  €.

lebo zanikla trestnosť činu

Odôvodnenie:
Poverený príslušník Obvodného oddelenia PZ XXXXX, uznesením  spisovej značky    ČVS: ORP-1000/NZ-NZ-2013   zo dňa  05.09.2013    podľa § 199 odsek  1 Trestného poriadku začal trestné stíhanie vo veci prečinu zanedbania povinnej výživy podľa § 207  odsek 1 Trestného zákona a uznesením zo dňa 05.02.2014  podľa § 206 odsek 1 Trestného poriadku stíha  XXXXX  ako obvineného  z  uvedeného prečinu, pretože si neplní vyživovaciu povinnosť od mesiaca október  roku  2013 až do mesiaca január  roku 2014.
        Svedkyňa XXXXX pred povereným príslušníkom PZ dňa 10.04.2014  uviedla,  že  obvinený zaslal dňa 17.03.2014  na účet, vedený v Slovenskej sporiteľni a. s. Bratislava,  sumu 399,00 €  a na  výživnom  ešte dlhuje  133,00 €.  Dodala, že syn  XXXXX ukončil  denné štúdium na  Univerzite XXXXX v Banskej Bystrici, na Pedagogickej fakulte  dňom   23.01.2014.
        Dňa 19.05.2014  svedkyňa XXXXX telefonicky kontaktovala povereného príslušníka npor.    XXXXX a oznámila, že obvinený   jej zaslal na účet v Slovenskej  sporiteľni sumu 133,00 €  čím  dlh  na výživnom  za stíhané obdobie  uhradil  v plnej výške. Tomuto tvrdeniu nasvedčujú  i  výpisy  z banky.
        Teda obvinený využil ustanovenie o účinnej ľútosti v zmysle § 86  odsek 1 písmeno a/ Trestného zákona  a vyživovaciu povinnosť voči svojmu synovi   dodatočne splnil  skôr, než sa súd odobral na záverečnú poradu,  prečin nemal trvalo nepriaznivé následky a trestnosť zanedbania povinnej výživy zanikla.
        Preto bolo potrebné rozhodnúť tak, ako je to uvedené vo výrokovej časti  uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Serenčéšová
prokurátorka